《题黄公望烟树溪亭小幅》
清代·弘历

日日身在画中行，何用行幐携画卷。以画證境妙趣多，此中会心良不浅。

小幅周方不逾尺，纵目顿有千里远。惨澹经营素所工，岂是造物传粉本。

溪亭四柱俯清流，背树稍露横云巘。晴烟浩荡望无涯，桥边村墅依微辨。

山环水抱别一天，胜处卜居真复善。悦心亭前波映心，招提寺侧峰来眼。

到底还输画里兼，大痴首肯吾精辩。